钦定古今图书集成/方舆汇编/职方典/第1320卷 > 《司空侯安都庙记》李渤
## 钦定古今图书集成/方舆汇编/职方典/第1320卷 > 《司空侯安都庙记》李渤

客有游曲江者，始入境，则望韶石之山，既至郡，则瞻
张公之祠，以谓吾韶之美，尽于此而已。未知直韶之
西北四十里，有桂山之峻，有侯公之伟。予请言其略：
山之肇迹，自荆山南走千馀里，至于衡山，陡起为炎
帝国；又自衡山南走千馀里，至于桂山，郁然为祝融
神区。山之盘薄方广几八百馀里，峻极祟高，几五千
仞，青峰碧嶂，云霞所栖，丹崖紫壑，神仙之宅。山下之
庙，则司空侯公故家也。公名安都，字师威，本末具《南
史》。工隶书，能鼓琴，长于五言诗，善骑射，为邑里豪雄。
陈武帝时，强梗数起，惟与公定计，称为侯郎，未尝名
平。侯景擒王僧辩，破徐嗣徽，刺齐将，降萧孜，所向必
克，其智勇之大略如此。始封富川县子，次授南徐州
刺史，又进爵为侯，进号平南将军，改封曲江县公，又
加开府仪同三司，又迁司空，又进爵为清远郡公，又
加侍中、征北大将军，其功烈之盛如此。始武帝崩，朝
议未知所立，公独翼戴临川王，是为文帝，何其壮哉！
公起布衣，提义众，乘风云之会，依日月之光，位极人
臣，书勋竹帛，所谓豪杰之士也。侯师成以功烈为陈
将军，张子寿以德业为唐宰相，韶之曲江，所谓“将相
之乡”也。惜乎功大主疑，盛名之下，难乎其终，而子寿
最为称显也。余尝东游泰山，西登华岳，南观衡庐，顾
未有以韶之桂山而不列祀五岳者。盖其远在南裔，
自古帝王耳目之所不接故也。今里中习俗流风，慷
慨犹存。时或旱潦，四远来祈，未旋辄应。公之族有登
进士第者，名晋升，字德昭，托予记之。予既作《记》，又作
《迎神》《送神之诗》，以遗其乡人，使岁时祈恩报德，以长
言而歌之。歌曰：“天作高山兮去天几何？翠岫巉巉兮
与天相摩。紫桂千寻兮上拂金波，飞瀑万丈兮倒倾
银河。宅灵气兮郁嵯峨，降生司空兮此山之阿，入拔
台城兮亲提义戈，百射百中兮战功居多。爵位崇极
兮人谁我过，威名震主兮莫予敢歌。斋中会客兮举
趾逶迤，擘笺点翰兮掉头吟哦。昔时门巷兮今已张
罗，当年富贵兮恍若南柯，哀江南兮泪滂沱。吊故里
兮影婆娑，空馀古祠兮白云东坡。缅想陈迹兮清风
荔萝，奠桂酒兮伐鸣锣，折”瑶草兮席轻莎。灵纷起兮
舞傞傞，首红帊兮足绣靴。神之来兮扬玉珂，芳菲菲
兮杂芰荷。神之去兮朱颜酡，杳冥冥兮驾蛟鼍。西风
瑟瑟兮吟黍禾，暮雨潇潇兮湿钓蓑。此方之气兮神
人以和，此方之物兮天无荐瘥。我作此诗兮匪商之
那，俾尔遗俗兮慷慨而歌。